Predkladacia správa

 Ministerstvo spravodlivosti predkladá na rokovanie vlády návrh zákona o poistnej zmluve a o zmene a doplnení niektorých zákonov na základe Plánu legislatívnych úloh vlády SR na rok 2005.  Dôvodom vypracovania návrhu je potreba upraviť túto oblasť súkromného práva vo vzťahu k  novým trhovým  podmienkam v oblasti finančných služieb, ako aj na potrebu  zosúladenia právnej úpravy s právom ES. 

 Predložená právna úprava poistnej zmluvy má plne nahradiť súčasnú úpravu obsiahnutú v Občianskom zákonníku. Ministerstvo spravodlivosti v súvislosti  s prípravou rekodifikácie Občianskeho zákonníka zvažovalo úpravu  poistnej zmluvy  novelizáciou príslušnej časti Občianskeho zákonníka ešte pred jeho rekodifikáciou. Vzhľadom na to, že ide o špecifickú oblasť súkromného práva, i z hľadiska ochrany spotrebiteľa,  dospelo k záveru,  že  úprava poistnej zmluvy samostatným zákonom je najvhodnejším legislatívnym riešením. 

Súčasná právna úprava poistnej zmluvy v Občianskom zákonníku  už nezodpovedá novým podmienkam poistného trhu, ktorý vyvoláva potrebu poistiť sa proti novým rizikám, ako je napr. poistenie finančných strát, poistenie úveru a záruky, poistenie právnej ochrany a pod.. Je potrebné tiež novo upraviť aj  dôsledky neplatenia poistného, obsah poistnej zmluvy, definovať  niektoré dôležité pojmy ako je napr. poistná hodnota,  poistné riziko a pod., nedefinovanie ktorých v súčasnej  aplikačnej praxi vedie  k  nejednotnosti pri určovaní  individuálnych poistných podmienok zo strany poisťovní a v mnohých prípadoch sa nahrádza súdnym rozhodnutím. Cieľom navrhovanej právnej úpravy poistnej zmluvy je tiež zjednodušenie prístupu verejnosti k uplatneniu práva , praktická potreba ktorého je veľmi častá a na základe ktorého si verejnosť zabezpečuje ochranu svojho života, zdravia a majetkových hodnôt pre prípad náhodných škodových udalostí.

Zmeny podľa navrhovaného zákona sú reakciou na uvedené aplikačné problémy, ako aj na potrebu  zosúladenia národného práva s európskym právom. Ustanovuje sa o. i . možnosť ekonomického rozloženia  poistného rizika medzi väčší počet subjektov, za účelom zabezpečenia trvalej splniteľnosti prevzatých záväzkov. Týmto ekonomickým rozložením sa zmierňujú i nepriaznivé dôsledky náhodných udalostí na poisťovateľov.

Návrh zákona nebude mať dopad na štátny rozpočet, rozpočty obcí a rozpočty vyšších územných celkov, ani vplyv na zamestnanosť. Z uvedených dôvodov sa nevyhotovuje doložka  finančných, ekonomických, environmentálnych vplyvov a vplyvov na zamestnanosť (čl. 9 ods. 2 Smernice na prípravu a predkladanie materiálov na rokovanie vlády SR). 

Návrh zákona je v súlade s Ústavou Slovenskej republiky, s inými zákonmi  ako aj   s medzinárodnými zmluvami, ktorými je Slovenská republika viazaná.